K. Sárközy, poslankyňa: (2003-10-22):
Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Predložený návrh zákona má za cieľ podporiť sociálnu integráciu občanov s ťažkým zdravotným postihnutím vo všetkých oblastiach života. Zámerom je poskytnúť adresnú pomoc pri odstraňovaní alebo zmierňovaní dôsledkov ich zdravotného postihnutia. Predpokladá sa, že prijatím navrhovanej zmeny bude čerpanie finančných prostriedkov zo štátneho rozpočtu na peňažné príspevky na kompenzáciu sociálnych dôsledkov ťažkého zdravotného postihnutia v roku 2004 na úrovni približne 5 mld. korún. Navrhovaná úprava je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. Dámy a páni, s ohľadom na oprávnenia, ktoré pre mňa ako spravodajkyňu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a v súlade s rozhodnutím predsedu Národnej rady Slovenskej republiky č. 404 z 2. októbra 2003 prideliť návrh zákona na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Pani predsedajúca, skončila som, môžete otvoriť rozpravu k vládnemu návrhu zákona. Z. Martináková, podpredsedníčka NR SR: Ďakujem, pani poslankyňa. Otváram všeobecnú rozpravu. Nemám žiadnu písomnú prihlášku do rozpravy. Viem, že pán poslanec Bódy sa chce prihlásiť do rozpravy a hľadá svoju kartu identifikačnú, tak preto je malá prestávka. Chce sa ešte niekto prihlásiť ústne do rozpravy? Nie. Uzatváram možnosť hlásiť sa ústne do rozpravy. Pán poslanec Bódy, nech sa páči. Prosím, zapnite mu mikrofón. Ďakujem. P. Bódy, poslanec: Ďakujem pekne za slovo, pani predsedajúca. Vážená pani predsedajúca, vážený pán minister, vážené dámy a vážení páni, kolegovia, kolegyne, musím ísť do kritiky a s kritikou do vlastných radov, pretože po preštudovaní predloženého materiálu, ktorým sa mení a dopĺňa zákon č. 195/1998 Z. z., som  nútený konštatovať i napriek množstvu stretnutí, ktoré sme absolvovali v Rade vlády pre otázky občanov so zdravotným postihnutím, že navrhované znenie novely zákona opäť ako pri predchádzajúcich dvoch novelách nedostatočne rieši toľko proklamovanú adresnosť poskytovania príspevkov. V prevažnej časti novela smeruje opäť k ďalším reštrikciám, tento raz snáď skrytejšou a možno inou formou. Je evidentné, že tak ako predošlé novely táto pripravovaná prinesie síce štátnej pokladnici možno úsporu niekoľkých miliónov korún, no som presvedčený o tom, že pre občana s ťažkým zdravotným a telesným postihnutím to bude ďalšia rana, ktorú sme si snáď prichystali aj sami, ale ktorá sa predovšetkým odvíja od posudzovania v posudkových komisiách sociálneho zabezpečenia, kde sa nám do systému určite dostalo množstvo ľudí, ktorí pôsobia teraz ako vata, ktorá upcháva toky financií a nedovoľuje adresnosť. Viem, že od roku 1996 stúpol počet poberateľov týchto sociálnych dávok z 22 600 na zhruba 270 000, ale opäť to nie je dôvod, aby sme na úkor tých, ktorí sú skutočne zdravotne postihnutí, robili reštrikcie. Čiže v mene všetkých zdravotne postihnutých si dovoľujem povedať, že všetky indície smerujú k tomu, že celý tento systém v konečnom dôsledku bude viesť k opačnému efektu, ako je integrácia zdravotne postihnutého občana do spoločnosti, t. j. zvýšenie požiadaviek na opätovné umiestnenie ľudí so zdravotným postihnutím späť do domovov sociálnych služieb. Ak my hovoríme o tom, že budeme vyplácať, povedzme, dôchodcovi alebo dôchodkyni, ktorá opatruje člena domácnosti, o 4 000 korún menej ako človeku, ktorý opustil zamestnanie, tak si myslím, že vykonáva rovnakú prácu a niet tu dôvodu vyplácať menej peňazí. Pravdou je to, že takíto ľudia sa skôr či neskôr dostanú opäť do domovov sociálnej starostlivosti, kde mesačná starostlivosť činí alebo stojí zhruba 14 800 až 15 000 korún. Preto hovorím o opačnom efekte. Na budúci týždeň na pondelok na 13.00 hodinu som si dovolil zvolať parlamentný podvýbor pre otázky občanov so zdravotným postihnutím. A touto cestou si dovoľujem pozvať všetkých členov do výboru, teda parlamentného výboru pre sociálne veci a bývanie, aby sme prešli opäť všetky návrhy relevantných organizácií a skupín občanov so zdravotným postihnutím a pokúsili sa v rámci zlepšenia tohto stavu a hlavne adresnosti týchto sociálnych dávok dospieť ku konsenzu, ktorý by naozaj smeroval k adresnosti a ktorý by bol efektívny. Verím, že k takémuto konsenzu dospejeme a budem prosiť i pána ministra práce, sociálnych vecí a rodiny, i pána ministra financií o stretnutie v budúcom týždni, aby sme dokázali nájsť financie, ktorými by sme túto položku rozpočtu doplnili. Ďakujem. Z. Martináková, podpredsedníčka NR SR: Skončili ste, pán poslanec? Áno. Vyhlasujem všeobecnú rozpravu za skončenú. Pán minister, chcete sa vyjadriť k tomu, čo bolo uvedené v rozprave? Nie. Pani spravodajkyňa, chcete sa vyjadriť k rozprave? Ďakujem. Prerušujem rokovanie o tomto bode programu. Nasleduje prvé čítanie o vládnom návrhu zákona o službách zamestnanosti a o zmene a doplnení niektorých zákonov . Vládny návrh zákona ste dostali ako tlač 419, návrh na jeho pridelenie na prerokovanie výborom máte v rozhodnutí pod č. 414. Prosím pán minister práce, sociálnych vecí a rodiny Ľudovít Kaník, aby ste návrh zákona uviedli.